In dei nomine. Amen. Serie presentis instrumenti publici, cunctis pateat evidenter quod, anno eiusdem millesimo CCC° XXVII° secundum loci consuetudinem, indictione undecima, mensis marcii die decima, pontificatus sanctissimi patris ac domini nostri, domini Johannis divina providente clemencia pape XXIIdi anno duodecimo, Reverendus in Christo pater ac dominus, dominus Durandus Dei gracia Meldensis Episcopus, in mei publici notarii et testium infrascriptorum presencia, cum effectu tradidit et deliberavit venerabili et discreto viro magistro Petro de Lingonis, canonico Senonensi, ibidem presenti viceque et nomine suis ac venerabilium et discretorum virorum dominorum decani et capituli Ecclesie Senonensis recipienti, unam capam de dyapro albo cum firmali argenti deaurato, ad quam capam idem dominus Episcopus dicte Senonensi Ecclesie tenebatur per et secundum informationem per eumdem super hoc habitam, prout alii predecessores sui Episcopi Meldenses alias fecisse hec dicuntur, ut idem dominus episcopus dicebat; qua siquidem capa sic per eumdem dominum Episcopum dicto magistro Petro (F° 55, v°) de Lingonis, vice et nomine predictis, tradita et deliberata et ab ipso magistro eisdem vice et nomine recepta, tam dictus dominus Meldensis Episcopus quam eciam idem magister Petrus instanter petierunt a me notario publico infrascripto sibi fieri super tradicione, deliberatione et receptione dicte cape ceterisque premissis omnibus publicum instrumentum, astantes ibidem in testes premissorum omnium invocantes. Acta fuerunt hec in domo Parisiensi dicti domini Episcopi sita quasi ab oppositis sancti Pauli Parisiensis, sub anno, indictione, mense, die et pontificatu quibus supra, presentibus et astantibus ibidem venerabili et discreto viro magistro Petro de Vermantone, canonico Remensi, religiosis et honestis viris fratribus Petro dicto Brinas, Egidio de Larone ordinis Predicatorum, dicti domini Episcopi capellanis, Reginaldo dicto Tarente, curato ecclesie de Tantroto, Meldensis diocesis, Jacobo Burgensi de Lingonis, et pluribus aliis ad premissa specialiter vocatis testibus et rogatis. Et ego Johannes Thierrici de Aurelianis clericus, apostolica et imperiali auctoritate notarius, tradicioni, deliberationi et receptioni cape predicte ceterisque premissis omnibus presens vocatus interfui, ea propria manu scripsi et in hanc publicam formam redegi, solitoque signo meo signavi, requisitus et rogatus, in testimonium veritatis.